Karl Dehio

Karl Gottfried Constantin Dehio (27. mai (vkj 15. mai) 1851 Tallinn – 26. veebruar 1927 Tartu) oli baltisaksa arstiteadlane, Tartu Ülikooli rektor 1918. aastal.

Dehio lõpetas 1869 Tallinna kubermangugümnaasiumi ja 1876 Tartu Ülikooli meditsiinidoktori kraadiga.Arnold Hasselblatt: "Album Academicum der Kaiserlichen Universität Dorpat", Dorpat: C. Mattiesen, 1889, (Matrikkel nr.8710 lk.639)

Arstina osales Dehio 1876 Serbia-Türgi sõjas ja 1877 Bulgaarias Vene-Türgi sõjas; uuris sisehaigusi ja malaariat. 1879–83 töötas ta Peterburis. 1883–1886 oli Dehio Tartu Ülikooli dotsent, 1886 valiti ta ülikooli polikliiniku erakorraliseks ning 1888 eripatoloogia ja kliiniku korraliseks professoriks. 1903. aastani juhatas ta Tartu Ülikooli hospitaalsisehaiguste kliinikut, 1888–98 ja 1903–17 teaduskonnasisehaiguste kliinikut (polikliinikut).

Karl Dehio oli Tartu Ülikooli (Landesuniversität Dorpat) ainus rektor Saksa okupatsiooni ajal 1918. aastal, ühtlasi oli ta ülikooli viimane sakslasest rektor.

1899–1901 oli Dehio Eesti Looduseuurijate Seltsi president. Eesti Vabariigi ajal tegutses ta eraarstina. Eriti silmapaistev on tema osa leepra uurimises ja selle tõrje korraldamisesNimekad teadlased Tartu Ülikoolis.

Dehiole kuulus maja Toomemäel aadressil Oru 2, kus 1955–2000 tegutses Tartu linnamuuseum.

Isiklikku
Karl Dehio teine abikaasa Olga Anna Elisabeth Treffner oli pedagoog Hugo Treffneri vennatütar.

Tema tütar oli ajakirjanik Adelina Augusta Dehio (1894–1949).

Teoseid
Beiträge zur pathologischen Anatomie der Lepra 1877
Experimentelle Studien über das bronchiale Athmungsgeräusch und die auscultatorischen Cavernensymptome 1885
In der Dorpater Poliklinik gebräuchliche Recepte und Verordnungen 1888
Die Infectionskrankheiten und ihre Heilung 1892
Finnländische Reiseerinnerungen 1906
Vitalismus und Mechanismus : vorgetragen auf dem 13-ten Ärztetag der Estländischen Deutschen ärztlichen Gesellschaft in Dorpat am 6. Juni 1926 1926

Viited

 Välislingid 

Kategooria:Eesti arstid
Kategooria:Baltisaksa arstiteadlased
Kategooria:Tartu Ülikooli rektorid
Kategooria:Tartu Ülikooli arstiteaduskonna professorid
Kategooria:Eesti Looduseuurijate Seltsi presidendid
Kategooria:Eestimaa Kirjanduse Ühingu liikmed
Kategooria:Tartu Ülikooli arstiteaduskonna vilistlased
Kategooria:Korporatsioon Estonia liikmed
Kategooria:Uus-Jaani kalmistule maetud
Kategooria:Sündinud 1851
Kategooria:Surnud 1927